Absurd scoring gjorde Algerie til afrikanske mestere
Klokken hadde knapt passert ett minutt da Baghdad Bounedjah dro seg inn i banen fra venstre kant. Han klinket til fra drøye 20 meter. Skuddet traff Salif Sané og gikk rett til himmels. De aller fleste på plass i Kairo, eller hjemme foran skjermen, trodde nok at skuddet skulle gå langt utenfor mål. Men kun noen tideler senere ramlet ballen ned i lengste hjørne, bak en forfjamset Alfred Gomis i Senegal-målet. Resten av omgangen var preget av to jevne lag, men Senegal var nærmere en utligning enn Algerie var å doble ledelsen. Like før pause vendte M'Baye Niang opp på sekstenmeteren. Han dempet ballen til seg selv med brystet, og klinket til på hel volley i steget. Skuddet passerte like utenfor metallet. Så sendte dommeren lagene til pause, men temperaturen fortsatte å stig. Spillerne var på vei av banen, da en Senegal-innbytter knipset en Algerie-innbytter på øret. Det førte til et stort basketak mellom begge lag på vei ut til pause. Senegal kjempet for å bli afrikanske mestere for første gang i historien, og gikk rett i angrep i andre omgang. Etter en drøy time ble det igjen dramatisk, denne gangen med dommeren i sentrum. Ismaila Sarr slo et innlegg som traff armen til Adlène Guedioura innenfor boksen. Dommer Alioum Alioum pekte på straffemerket, men etter en diskusjon med VAR gikk han bort for å ta en ny titt på situasjonen. Etter å ha sett gjennom den på nytt valgte Alioum å omgjøre avgjørelsen sin, og å droppe straffesparket. Dermed måtte Senegal fortsette jakten på scoring. De var nære på ved flere anledninger. Niang rundet keeperen, men satte skuddet utenfor fra skrått hold, etter drøye 65 minutter spill. Like etterpå klinket Youssouf Sabaly til fra 20 meter, men Algerie-keeper Rais M'Bolhi fikk bokset unna. Men Algerie klarte å holde unna. Dermed vinner de afrikamesterskapet for andre gang. Første gang var i 1990.
(Algerie - Senegal 1 – 0) En scoring av det sjeldne slaget sikret Algerie seier over Senegal, og ga landet sitt andre afrikamesterskap i historien.